
Ministru kabineta noteikumi Nr. 139
Rīgā 2022. gada 22. februārī (prot. Nr. 9 18. §)
Grozījumi Ministru kabineta 2013. gada 26. marta noteikumos Nr. 159 "Noteikumi par meža reproduktīvo materiālu"
Izdoti saskaņā ar Meža likuma 20.panta otro daļu
· Izdarīt Ministru kabineta 2013. gada 26. marta noteikumos Nr. 159 "Noteikumi par meža reproduktīvo materiālu" (Latvijas Vēstnesis, 2013, 78. nr.; 2016, 129. nr.) šādus grozījumus:
· 1. Izteikt 53. punktu šādā redakcijā:
· "53. Tirgojot fitosanitārajai kontrolei pakļauto materiālu, piegādātājs etiķetei vai piegādātāja dokumentam pievieno augu pasi saskaņā ar normatīvajiem aktiem par augu karantīnu."
· 2. Izteikt 54. punktu šādā redakcijā:
· "54. Augu pases formātu un saturu veido saskaņā ar Eiropas Parlamenta un Padomes 2016. gada 26. oktobra Regulas (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK, VII pielikumu."
· 3. Svītrot 55. punktu.
· 4. Izteikt 56. punktu šādā redakcijā:
· "56. Piegādātājs var drukāt un pievienot augu pasi, ja Valsts augu aizsardzības dienests saskaņā ar normatīvajiem aktiem par augu karantīnu ir pieņēmis lēmumu par atļauju lietot augu pasi un par atļaujas izsniegšanu piegādātājam drukāt augu pasi, kā arī ir piešķīris augu pases drukātāja kodu un apstiprinājis augu pases paraugu."
· 5. Papildināt ar 56.1 punktu šādā redakcijā:
· "56.1 Latvijā izsniegtajām augu pasēm C elementu – izsekojamības kodu – piešķir un veido saskaņā ar normatīvajiem aktiem par augu karantīnu."

